24.3.2022
SL
Uradni list Evropske unije
C 132/81 sreda 6. oktobra 2021
72. spodbuja obe strani k izmenjavi primerov dobrih regulativnih praks; poziva EU in ZDA, naj nadaljujejo pogajanja o ugotavljanju skladnosti, da bi odpravili finančno obremenjujoče netarifne ovire; poudarja, kako pomembno je, da obe strani uskladita in vodita koalicijo podobno mislečih partnerjev, da bi izboljšali uporabo čezatlantskih standardov v mednarodnih organizacijah za standardizacijo;
73. poziva obe strani, naj trgovino uporabita kot sredstvo za boj proti podnebnim spremembam in doseganje navzgor usmerjene gospodarske in socialne konvergence; v zvezi s tem poziva obe strani, naj sodelujeta pri določanju cen ogljika in se zlasti usklajujeta pri razvoju mehanizma za ogljično prilagoditev na mejah, učinkovitih ukrepih proti nezakoniti trgovini z orožjem ter povečanju preglednosti in odgovornosti trgovine z orožjem, vključno z izvozom orožja iz ZDA in držav članic EU;
74. poziva ZDA in EU, naj si skupaj prizadevajo za svetovni davek od dohodkov pravnih oseb v okviru OECD, pri čemer pozdravlja zlasti dogovor o svetovni davčni reformi, ki so ga dosegle države skupine G7, in izpostavlja dogovor o minimalni svetovni davčni stopnji od dohodkov pravnih oseb v višini najmanj 15 %, EU in ZDA poziva tudi, naj sodelujejo v boju proti goljufivim in škodljivim trgovinskim praksam;
75. poudarja, da močnejše trgovinsko in gospodarsko partnerstvo krepi zavezništva; pozdravlja prizadevanja obeh strani, da bi povečali odpornost svojih dobavnih verig, zlasti v zvezi s kritičnimi surovinami;
76. poziva k boljšemu sodelovanju med EU in ZDA na Arktiki glede na odprtje novih plovnih poti in morebitne razpoložljivosti naravnih virov, ki je posledica podnebnih sprememb, ter glede na rastoč gospodarski interes drugih držav za Arktiko, kot je Kitajska; poziva Komisijo, naj te možnosti in izzive obravnava tudi v prihodnji strategiji za Arktiko;
77. poziva Komisijo, naj bo pri svojem sodelovanju z ZDA vedno pregledna, tako da bo med drugim objavila vse predloge, ki jih je poslala ZDA, ter zagotovila sodelovanje Parlamenta in civilne družbe pri pripravi teh predlogov, da se okrepi zaupanje potrošnikov in državljanov;
Skupno spoprijemanje z varnostnimi in obrambnimi izzivi
78. poudarja, da ostaja čezatlantsko zavezništvo bistvenega pomena za varnost in stabilnost Evrope, saj je Nato temelj evropske kolektivne obrambe in ključni element evropske varnosti; ponovno potrjuje, da morajo zavezniki in partnerji Nata ter Evropska unija skupaj storiti več, da bi izpolnili upravičena pričakovanja kot verodostojni in enakopravni čezatlantski partnerji, ki so se sposobni in pripravljeni braniti in obvladovati krize v svojem sosedstvu, pa tudi prevzeti vodilno vlogo, kadar je to potrebno, ob tesnem usklajevanju z ZDA; podpira ponovno uravnoteženje odgovornosti v čezatlantskih varnostnih odnosih s spodbujanjem večje neodvisnosti držav članic EU na področju obrambe kot sredstva za razbremenitev ZDA, s čimer se bo razbremenilo ZDA ter se bodo vzpostavile sinergije med članstvom v Natu in obrambnimi zmogljivostmi EU; poudarja, da sodelovanje med EU in Natom temelji na 74 skupno dogovorjenih ukrepih s posameznih področij; opozarja, da imata ti organizaciji različne dolžnosti in prednostne naloge, pri čemer je Nato pristojen za skupno teritorialno obrambo svojih članic, EU pa si prizadeva za obvladovanje vojaških kriz v tujini, ter da imata potencial za okrepitev dialoga in sodelovanja na področju varnostnih izzivov ter strateškega partnerstva, ki temelji na osnovnih vrednotah demokracije, svobode in spodbujanja miru; poudarja, da bi se z globljim sodelovanjem, združevanjem in souporabo ter učinkovitim in preglednim evropskim obrambnim sektorjem okrepile tudi zmogljivosti, ki so na voljo Natu; poudarja, da vzpostavitev močne industrijske baze in močnejših vojaških zmogljivosti EU ter vlaganje v vojaško mobilnost in interoperabilnost ne bosta okrepila le EU, temveč tudi čezatlantsko zavezništvo, pri čemer se bosta sinergijsko povezovala z vlogo in pomenom EU in njenih držav članic v Natu; je zato povsem zavezan evropskim obrambnim pobudam, zlasti Evropskemu obrambnemu skladu, stalnemu strukturnemu sodelovanju (PESCO) in Evropskemu mirovnemu instrumentu; poudarja, da je lahko čezatlantsko partnerstvo uspešno le, če vse države članice izpolnjujejo svoje zaveze, vključno z zavezami glede naložb v obrambo, se med seboj podpirajo in si prizadevajo za enakomernejšo porazdelitev bremen; poudarja, da morajo vsi zavezniki Nata finančno vlagati v razvoj, pridobivanje in vzdrževanje zmogljivosti, ki jih Nato potrebuje za obrambo svojih državljanov; opozarja na potekajočo pripravo strateškega kompasa EU, ki bo mejnik na poti do tesnejšega evropskega sodelovanja na področju obrambe in varnosti, poudarja, da bi morala biti priprava strateškega kompasa tesno povezana s pripravo strateškega koncepta Nata, in je prepričan, da ta sočasna procesa ponujata enkratno priložnost za bistveno nadgradnjo in posodobitev čezatlantskega političnega in varnostnega partnerstva ter zagotovitev, da bo to partnerstvo primerno za odzivanje na sedanje svetovne izzive, s katerimi se spopadajo tako EU kot ZDA; poudarja, da ambicija Evrope glede doseganja strateške avtonomije nikakor ne slabi Nata, temveč ga dopolnjuje; poziva k sklenitvi upravnega dogovora med Evropsko obrambno agencijo in ZDA ter pozdravlja, da so se EU in ZDA v izjavi, podani ob zaključku vrha med EU in ZDA 15. junija 2021, zavezale, da bodo začele razpravljati čim prej; spodbuja uvedbo postopkov usklajevanja zunanje politike ter varnostne in obrambne politike ZDA, EU in Združenega kraljestva;